ลุ้นกำไรไตรมาส3ชี้ชะตาหุ้น
ตลท.แนะรอผลประกอบการ บจ.ไตรมาส 3 ชี้เม็ดเงินต่างชาติจะไหลเข้าต่อหรือหนีไปตลาดอื่น ทำใจช่วงนี้ดัชนีเหวี่ยง 10 จุด จากปัจจัยต่างประเทศ
11 ต.ค. 2555

ตลท.แนะรอผลประกอบการ บจ.ไตรมาส 3 ชี้เม็ดเงินต่างชาติจะไหลเข้าต่อหรือหนีไปตลาดอื่น ทำใจช่วงนี้ดัชนีเหวี่ยง 10 จุด จากปัจจัยต่างประเทศ 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตอนนี้ต้องรอดูผลประกอบการของบริษัทจดทะเบียน (บจ.) ไทยไตรมาส 3 ออกมาว่าเป็นอย่างไร เพราะจะเป็นตัวตอกย้ำปัจจัยพื้นฐานของ บจ.ไทยว่ามีความเข้มแข็งเพียงใด และจะมีผลต่อเม็ดเงินต่างประเทศไหลเข้าต่อเนื่องหรือไม่ 
ขณะนี้มีความเป็นไปได้ทั้งจะเห็นเม็ดเงินต่างชาติไหลเข้ามาซื้อหุ้นไทยมากกว่าเดิม หรืออาจจะไหลออกไปลงทุนในสินทรัพย์อื่นที่ให้ผลตอบแทนมากกว่าก็ได้ ทำให้ระยะนี้เห็นดัชนีหุ้นเหวี่ยงตัวประมาณ 10 จุด ซึ่งผันผวนตามปัจจัยต่างประเทศ
“ระยะนี้หุ้นจะเคลื่อนไหวจาก 2 ปัจจัยหลัก คือ สภาพคล่องที่ล้นโลกทำให้เม็ดเงินต้องหาที่ลงทุนที่ดีกว่ากับพื้นฐานของ บจ. ส่วนเสียงวิพากษ์วิจารณ์ว่าขณะนี้ราคาหุ้นไทยขึ้นมาเต็มมูลค่าแล้วหรือไม่ ขึ้นอยู่กับมุมมองและความพอใจของนักลงทุนที่ต้องคำนึงถึงทางเลือกอื่นมาประกอบด้วย เช่น การเก็บเงินสด ฝากเงินกับธนาคารพาณิชย์” นายจรัมพร กล่าว
สำหรับกำหนดการที่ตลาดหุ้นไทยจะมีการต่อระบบการซื้อขายบนกระดานหุ้นอาเซียน (อาเซียนลิงเกจ) เป็นคู่ที่ 3 ต่อจากประเทศสิงคโปร์และมาเลเซีย ในวันที่ 15 ต.ค.นี้ จะไม่ได้มีพิธีเปิดอย่างเป็นทางการ เพียงแต่ ตลท.จะไปเปิดตัวแนะนำอาเซียนลิงเกจในการประชุมตลาดหลักทรัพย์ทั่วโลก ซึ่งจะมีการจัดเป็นประจำทุกปี โดยปีนี้ประชุมในวันที่ 15 ต.ค. ที่กรุงไทเป ประเทศไต้หวัน
ภาวะการลงทุนในวันที่ 10 ต.ค. ตลาดหุ้นทั่วโลกปรับตัวลงเกือบทั้งหมด ส่วนดัชนีหุ้นไทยพยายามดีดขึ้นตามราคาน้ำมันที่พุ่งแรงกว่า 3 เหรียญสหรัฐ แต่ยังคงมีแรงขายหุ้นบริษัท ปตท. (PTT) ออกมาต่อเนื่อง กดราคาร่วงลง 1 บาท ปิดที่ 314 บาท ส่งผลให้ดัชนีหุ้นรวมลดลง 3.13 จุด ปิดที่ 1,289.35 จุด ท่ามกลางมูลค่าการซื้อขายหนาแน่นถึง 62,363.77 ล้านบาท เนื่องจากมีการซื้อขายรายการใหญ่ (บิ๊กล็อต) หุ้นบริษัท กรุงเทพดุสิตเวชการ (BGH) สูงกว่า 27,645 ล้านบาท และนักลงทุนต่างชาติมียอดขายสุทธิกว่า 8,866 ล้านบาท